Document ID: 31985D0063

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Δεκεμβρίου 1984
σχετικά με τις αιτήσεις για αποζημίωση και χορήγηση προκαταβολών για το πρόγραμμα προστασίας από τις πλημμύρες στην κοιλάδα του Herault
(Το κείμενο στη γαλλική γλώσσα είναι το μόνο αυθεντικό)
(85/63/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 79/174/ΕΟΚ του Συμβουλίου της 6ης Φεβρουαρίου 1979 για το πρόγραμμα προστασίας από τις πλημμύρες στην κοιλάδα του Herault (1), και ιδίως το άρθρο 8 παράγραφος 4,
Εκτιμώντας:
ότι οι αιτήσεις για αποζημίωση και οι αιτήσεις για χορήγηση προκαταβολών που θα υποβληθούν από τη Γαλλία στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Προσανατολισμού, πρέπει να περιέχουν ορισμένα στοιχεία, ώστε να επιτρέψουν την εξέταση της συμφωνίας δαπανών με τις διατάξεις της οδηγίας 79/174/ΕΟΚ και του προγράμματος που υπέβαλε η Γαλλία και ενέκρινε η Επιτροπή σύμφωνα με το άρθρο 2 παράγραφος 2 της εν λόγω οδηγίας·
ότι, για να είναι δυνατή η αποτελεσματική άσκηση ελέγχου, θα πρέπει η Γαλλία να θέσει στη διάθεση της Επιτροπής τα απαιτούμενα δικαιολογητικά μέσα σε χρονική περίοδο τριών ετών μετά την καταβολή της τελευταίας αποζημίωσης·
ότι, για να έχει η Επιτροπή τη δυνατότητα να χορηγήσει τις προκαταβολές, θα πρέπει να προσδιοριστούν οι σχετικές διαδικασίες και λεπτομέρειες εφαρμογής·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις για αποζημίωση που αναφέρονται στο άρθρο 8 παράγραφος 1 της οδηγίας 79/174/ΕΟΚ πρέπει να είναι σύμφωνες με τον πίνακα που περιέχεται στο παράρτημα Ι.
2. Η Γαλλία ανακοινώνει στην Επιτροπή, με την πρώτη αίτηση για αποζημίωση, τα κείμενα των εθνικών διατάξεων εφαρμογής και των διοικητικών οδηγιών, καθώς και τα έντυπα και τα άλλα έγγραφα σχετικά με τη διοικητική εφαρμογή της ενέργειας.
Άρθρο 2
Η Γαλλία θέτει στη διάθεση της Επιτροπής, μέσα σε περίοδο τριών ετών μετά την καταβολή της τελευταίας αποζημίωσης, το σύνολο των δικαιολογητικών ή το ανάλογο επικυρωμένο αντίγραφο που βρίσκονται στην κατοχή της, βάσει των οποίων αποφασίσθηκαν οι ενισχύσεις που προβλέπονται στην οδηγία 79/174/ΕΟΚ και συντάχθηκαν οι αιτήσεις για αποζημίωση και για προκαταβολές.
Άρθρο 3
Οι αιτήσεις για προκαταβολές που υποβάλλονται στο πλαίσιο των επιλέξιμων δαπανών του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, και αναφέρονται στο άρθρο 8 παράγραφος 3 της οδηγίας 79/174/ΕΟΚ, πρέπει να είναι σύμφωνες με τον πίνακα που περιέχεται στο παράρτημα ΙΙ.
Άρθρο 4
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, δεν μπορούν να υπερβαίνουν το 80 % του ποσού της κοινοτικής συμμετοχής στη χρηματοδότηση των δαπανών που προβλέπονται για το έτος αναφοράς.
2. Οι προκαταβολές οι οποίες δεν θα δαπανηθούν κατά το έτος για το οποίο καταβλήθηκαν, θα αφαιρεθούν από την προκαταβολή που θα δοθεί για το επόμενο έτος.
Άρθρο 5
Η Γαλλία υποβάλλει, πριν από το τέλος κάθε έτους για το οποίο της χορηγήθηκαν οι προκαταβολές, έκθεση για την πρόοδο των εργασιών κατά το έτος αυτό, σύμφωνα με τον πίνακα που περιέχεται στο παράρτημα ΙΙΙ.
Δεν μπορούν να χορηγηθούν προκαταβολές για το επόμενο έτος πριν διαβιβασθεί στην Επιτροπή η έκθεση που αναφέρεται παραπάνω.
Άρθρο 6
Η παρούσα απόφαση απευθύνεται στη Γαλλική Δημοκρατία.
Βρυξέλλες, 20 Δεκεμβρίου 1984.

Labels: 19
10
20
18
15